b'\n_START_ARTICLE_\nBarban\n_START_SECTION_\nZgodovina\n_START_PARAGRAPH_\nV starih listinah se naselje prvi\xc4\x8d omenja leta 740. V srednjem veku je bilo utrjeno naselje v lasti pazinskih fevdalcev, od 1374  Habsbur\xc5\xbeanov, v za\xc4\x8detku 16. stoletja pa je pri\xc5\xa1lo v last Bene\xc5\xa1ke republike. Od Benetk ga je leta 1535 odkupila dru\xc5\xbeina Loredan. Iz srednjega veka je delno ohranjen obrambni zid skozi katerega so vodila leta 1718 zgrajena Vela vrata, ki so peljala na trg z \xc5\xbeupnijsko cerkvijo sv. Nikole. Cerkev krasijo baro\xc4\x8dni oltar in slike bene\xc5\xa1kih mojstrov iz 16. do 18. stoletja. Cerkev sv. Nikole je bila zgrajena leta 1700 na mestu kjer je prej stal severni krak starega kast\xc3\xa9la, zvonik pa je nadgrajen nekdanji srednjeve\xc5\xa1ki obrambni stolp. Na trgu so \xc5\xa1e upravna zgradba iz 12. stoletja, lo\xc5\xbea in urni stolp. V delu starega kast\xc3\xa9la stoji pala\xc4\x8da Loredan iz leta 1606, ter starej\xc5\xa1i cerkvici sv. Antona in sv. Jakova. V ulici ki od trga pelje do Malih vrat zgrajenih leta 1720 pa je ohranjena mestna posvetovalnica iz 1555 z lo\xc5\xbeo in stolpom z uro, ki je bila leta 1944 v po\xc5\xbearu po\xc5\xa1kodovana ter po drugi svetovni vojni obnovljena.'